15 ຄົນ ເສຍຊີວິດ ໃນການຍິງໂຈມຕີ ຂອງທະຫານ ຊີເຣຍ (ວີດີໂອ)
ພວກນັກເຄື່ອນໄຫວກ່າວວ່າ ການຍິງປືນໃຫຍ່ຂອງລັດຖະບານຊີເຣຍ ໂຈມຕີເມືອງ Daraa ເຮັດໃຫ້ບໍ່ຕໍ່າກວ່າ 15 ຄົນເສຍຊີວິດ
ກຸ່ມສິ້ງຊອມສິດທິມະນຸດໃນຊີເຣຍ ທີ່ມີສຳນັກງານຢູ່ປະເທດອັງກິດ ກ່າວວ່າ ທະຫານ ຊີເຣຍໄດ້ຍິງປືນໃຫຍ່ໂຈມຕີເມືອງ Daraa ຊຶ່ງຕັ້ງຢູ່ໃນພາກໃຕ້ຂອງປະເທດ ເຮັດໃຫ້ມີ ຜູ້ເສຍຊີວິດ ຢ່າງນ້ອຍ 15 ຄົນ ກຸ່ມສິ້ງຊອມສິດທິມະນຸດດັ່ງກ່າວ ແຈ້ງໃຫ້ຊາບຕື່ມວ່າ ນອກນັ້ນແລ້ວຍັງມີຜູ້ໄດ້ຮັບບາດ ເຈັບອີກຫຼາຍສິບຄົນ ໃນການຍິງຖະຫຼົ່ມ ໃນຕອນເຊົ້າຂອງວັນເສົາມື້ນີ້ ການເສຍຊີວິດທີ່ເມືອງ Daraa ມີຂຶ້ນທ່າມກາງການຄັດຄ້ານຢ່າງຮຸນແຮງຂອງນາໆຊາດ ກ່ຽວກັບການສັງຫານໝູ່ພົນລະເຮືອນໃນມື້ວັນພຸດແລ້ວ ໃນການໂຈມຕີບ້ານ Mazraat al-Qubeir ຊຶ່ງເປັນບ້ານນ້ອຍໆທີ່ຕັ້ງຢູ່ໃນເຂດພາກກາງຂອງຊີເຣຍນັ້ນ ອົງການສະຫະປະຊາຊາດກ່າວວ່າ ຄະນະສັງເກດການຂອງຕົນໄດ້ຮັບອະນຸຍາດໃຫ້ເຂົ້າ ໄປໃນບ້ານດັ່ງກ່າວໃນມື້ວານນີ້ ບ່ອນທີ່ພວກເຂົາເຈົ້າໄດ້ເຫັນຮອຍລົດຫຸ້ມເກາະຢູ່ອ້ອມ ບ້ານ ແລະເຮືອນຊານໄດ້ຮັບຄວາມເສຍຫາຍ ຍ້ອນຈະຫຼວດ ລະເບີດມື ແລະ ອາວຸດຊະ ນິດຕ່າງໆ ຖະແຫຼງການສະບັບນຶ່ງຂອງອົງການສະຫະປະຊາຊາດ ກ່າວວ່າ ໄດ້ເຫັນຮອຍເລືອດຢູ່ ຕາມຝາແລະພື້ນເຮືອນບາງຫຼັງ ແລະຄະນະສັງເກດການໄດ້ກິ່ນເໝັນ ທີ່ມາຈາກໄຟໄໝ້ ສົບ ພວກນັກເຄື່ອນໄຫວກ່າວວ່າ ມີຢ່າງນ້ອຍ 78 ຄົນ ຮວມທັງແມ່ຍິງແລະເດັກນ້ອຍໄດ້ຖືກ ຂ້າຕາຍທີ່ບ້ານ Mazraat al-Qubeir ລັດຖະບານຊີເຣຍໄດ້ຖິ້ມໂທດໃສ່ພວກກໍ່ການຮ້າຍທີ່ບໍ່ໄດ້ລະບຸຊື່ ກ່ຽວກັບການສັງຫານ ໝູ່ດັ່ງກ່າວນີ້